Justiitsministeerium toetab kohalikes omavalitsustes korruptsiooni vältiva töökeskkonna loomist | Justiitsministeerium
Avaleht Uudised Justiitsministeerium toetab kohalikes omavalitsust...
Justiitsministeerium toetab kohalikes omavalitsustes korruptsiooni vältiva töökeskkonna loomist
23.05.2018 Justiitsministeerium kuulutas välja konkursi kohalike omavalitsuste volikogu liikmete ja KOVide ametnikele korruptsiooniennetuse- ja koolituskeskkonna välja töötamiseks. Toetuse määr on 6000 eurot.
Justiitsminister Urmas Reinsalu sõnul on oluline aidata kohalikel omavalitsustel luua korruptsiooni vältiv töökeskkond ning anda neile tööriistakast korruptsiooni ennetamiseks. „Oleme juba tänaseks omavalitsustele välja töötanud ettepanekud, kuidas korruptsiooni vähendada ja läbipaistvust suurendada. Oleme koostanud huvide konflikti käsiraamatu ja MTÜ Korruptsioonivaba Eesti eestvedamisel on eesti keelde tõlgitud eetika tulemuskaart. Need on tänuväärsed tegevused, aga sellegipoolest ei saa me jääda loorberitele – korruptsioon omavalitsustes on jätkuvalt tõsine probleem, seda kinnitavad näiteks lühikese aja jooksul avalikuks saanud korruptsioonijuhtumid Tallinna linnavalitsuses. Korruptsiooni vähendamisega tuleb kohalikul tasandil ühemõtteliselt jõuliselt edasi tegeleda, mistõttu on ka antud projektikonkurss äärmiselt oluline,“ rõhutas Reinsalu.
Taotlus tuleb esitada hiljemalt 17. juunil 2018 e-posti aadressile konkurss@just.ee märksõnaga „Korruptsiooni ennetus“.
Konkursi tingimused leiab siit.